

# Татарстанда 400дән артык Яңа ел тамашасы оештырылачак

*10.12.2013*


25 декабрьдән 10 гыйнварга кадәр Татарстанда республиканың театр учрежденияләре тарафыннан балалар һәм олылар өчен 481 яңа ел тамашасы күрсәтеләчәк. Бу хакта бүген ТР Хөкүмәте йортында узган брифингта Татарстан мәдәният министры Айрат Сибгатуллин хәбәр итте.


Аның сүзләренчә, иң күп тамашаны “Әкият” Татар дәүләт курчак театры күрсәтәчәк. Барлыгы 60 спектакль күрсәтеләчәк.


Әлмәт татар дәүләт драма театры 41 спектакль, Буа дәүләт драма театры – 36, С.Өметбаев исемендәге Минзәлә татар дәүләт драма театры 31 спектакль күрсәтәчәк, Г.Тукай исемендәге Татар дәүләт филармониясе 35 концерт оештырачак.


Дәүләт музейлары тарафыннан гадәти күргәзмәләре белән беррәттән 30дан артык махсуслаштырылган программалар әзерләнгән. Республика шәһәрләрендә һәм муниципаль районнарда Яңа ел чыршыларын тантаналы ачу булачак.

Авыл клубларында “Кыш Бабай”, “Кыш Бабайда кунакта” музыкаль-уен программалары әзерләнгән.



*“Татар-информ” МА*
Татарстанда 400дән артык Яңа ел тамашасы оештырылачак